KOMISSION ASETUS (EU) 2022/1406,

annettu 3 päivänä elokuuta 2022,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse metoksifenotsidin, propoksuurin, spinosadin ja tiraamin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Metoksifenotsidin ja spinosadin jäämien enimmäismäärät vahvistettiin asetuksen (EY) N:o 396/2005 liitteessä II. Propoksuurin ja tiraamin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa sen mukaan, mistä tuotteesta on kyse.

(2) Metoksifenotsidi-tehoaineen hyväksynnän uusimista koskevan Euroopan parlamentin ja neuvoston asetuksen (EY) N:o 1107/2009 (2) mukaisen menettelyn yhteydessä Euroopan elintarviketurvallisuusviranomainen, jäljempänä ’elintarviketurvallisuusviranomainen’, julkaisi kyseisen tehoaineen riskinarviointia koskevaa vertaisarviointia käsittelevät päätelmät (3), joissa vahvistettiin nykyinen hyväksyttävä päiväsaanti (ADI) ja vahvistettiin alhaisempi akuutin altistumisen viiteannos (ARfD).

(3) Komissio pyysi asetuksen (EY) N:o 396/2005 43 artiklan mukaisesti elintarviketurvallisuusviranomaista antamaan perustellun lausunnon, jossa arvioidaan riskit, joita metoksifenotsidin nykyiset jäämien enimmäismäärät voivat aiheuttaa kuluttajille, ottaen huomioon edellä mainittu alhaisempi akuutin altistumisen viiteannos.

(4) Elintarviketurvallisuusviranomainen totesi perustellussa lausunnossaan (4), että appelsiinien, greippien, mandariinien, päärynöiden, persikoiden, omenoiden, tomaattien ja brokkolin/parsakaalin jäämien nykyisiin enimmäismääriin liittyviä riskejä ei voida hyväksyä. Jäsenvaltioita kuultiin ja pyydettiin raportoimaan mahdollisista vaihtoehtoisista hyvistä maatalouskäytännöistä, joista ei aiheutuisi kuluttajille sellaista riskiä, jota ei voida hyväksyä. Jäsenvaltiot määrittivät tällaisen vaihtoehtoisen hyvän maatalouskäytännön vain tomaattien osalta. Tämän jälkeen elintarviketurvallisuusviranomainen teki altistumista koskevan laskelman, jossa otettiin huomioon jäämätiedot tomaatteja koskevan vaihtoehtoisen hyvän maatalouskäytännön osalta ja sitrushedelmiä koskeva kuorintakerroin, joka vahvistettiin aineen vertaisarvioinnissa. Elintarviketurvallisuusviranomainen selitti, että sitrushedelmien (appelsiinien, greippien ja mandariinien) osalta voimassa olevat jäämien enimmäismäärät ovat turvallisia, kun käytetään vertaisarvioinnissa vahvistettua kuorintakerrointa. Kaikkien muiden asianomaisten tuotteiden osalta jäämien enimmäismäärät olisi vahvistettava asiaankuuluvan määritysrajan tasolle.

(5) Propoksuurin osalta komissio pyysi asetuksen (EY) N:o 396/2005 43 artiklan mukaisesti elintarviketurvallisuusviranomaista arvioimaan toksikologiset ominaisuudet, määrittämään toksikologiset viitearvot ja arvioimaan voimassa olevat jäämien enimmäismäärät, koska ainetta ei ole koskaan arvioitu EU:ssa ja havainnoista on raportoitu äskettäin. Elintarviketurvallisuusviranomainen ei voinut perustellussa lausunnossaan (5) määrittää propoksuuria koskevia EU:n toksikologisia viitearvoja, minkä vuoksi se ei voinut tehdä päätelmiä jäämien enimmäismäärien turvallisuudesta kuluttajien kannalta. Elintarviketurvallisuusviranomainen totesi, että riskinhallinnasta vastaavien tahojen on jatkettava asian tarkastelua. Kuluttajille aiheutuvaa riskiä ei voida riskinhallinnan näkökulmasta sulkea pois minkään tuotteen osalta, jos tällaiset tiedot puuttuvat. Koska tämän aineen käyttö ei ole enää sallittua unionissa, jäämien enimmäismäärät olisi vahvistettava asetuksen (EY) N:o 396/2005 liitteessä V määritysrajan tasolle.

(6) Spinosadin osalta elintarviketurvallisuusviranomainen toimitti kyseisen tehoaineen hyväksynnän uusimista koskevan asetuksen (EY) N:o 1107/2009 mukaisen menettelyn yhteydessä kyseisen tehoaineen riskinarviointia koskevaa vertaisarviointia käsittelevät päätelmät (6), joissa vahvistettiin ensimmäistä kertaa akuutin altistumisen viiteannos.

(7) Komissio pyysi asetuksen (EY) N:o 396/2005 43 artiklan mukaisesti elintarviketurvallisuusviranomaista arvioimaan riskit, joita spinosadin nykyiset jäämien enimmäismäärät voivat aiheuttaa kuluttajille, ottaen huomioon kyseinen uusi akuutin altistumisen viiteannos.

(8) Elintarviketurvallisuusviranomainen totesi perustellussa lausunnossaan (7), että kuluttajille aiheutuu paprikoiden, lehtisalaattien, leveälehtisten siloendiivien, pinaattien, juurikkaiden/ruotimangoldien ja salaattisikurien osalta riskejä. Jäsenvaltioita kuultiin ja pyydettiin raportoimaan mahdollisista vaihtoehtoisista hyvistä maatalouskäytännöistä, joista ei aiheutuisi kuluttajille sellaista riskiä, jota ei voida hyväksyä. Jäsenvaltiot määrittivät kaikkien asianomaisten tuotteiden osalta vaihtoehtoiset hyvät maatalouskäytännöt. Sen vuoksi elintarviketurvallisuusviranomainen suositteli jäämien voimassa olevien enimmäismäärien alentamista näiden tuotteiden osalta. Kyseisten tuotteiden jäämien enimmäismäärät olisi vahvistettava elintarviketurvallisuusviranomaisen määrittämälle tasolle.

(9) Elintarviketurvallisuusviranomainen antoi perustellun lausunnon (8) tiraamin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Tiraami ei ole enää hyväksytty unionissa, ja kaikki tätä ainetta sisältävien kasvinsuojeluaineiden luvat on peruutettu. Tästä syystä tiraamille asetuksen (EY) N:o 396/2005 liitteessä II ja liitteessä III olevassa B osassa vahvistetut jäämien enimmäismäärät olisi poistettava asetuksen (EY) N:o 396/2005 17 artiklan sekä 14 artiklan 1 kohdan a alakohdan mukaisesti. Elintarviketurvallisuusviranomainen arvioi myös voimassa olevat tuonnissa sallittavat enimmäismäärät tiraamin osalta, mutta koska sen aineenvaihduntatuotteesta M1 ei ollut saatavilla toksikologisia tietoja, elintarviketurvallisuusviranomainen ei voinut saattaa päätökseen kuluttajille aiheutuvan riskin arviointia ja totesi, että riskinhallinnasta vastaavien tahojen on jatkettava asian tarkastelua. Riskinhallinnan näkökulmasta ja tällaisten tietojen puuttuessa, ja kun otetaan huomioon syyt tiraamin hyväksynnän uusimatta jättämiseen, kuluttajiin kohdistuvaa riskiä ei voida sulkea pois minkään tuotteen osalta, ja jäämien enimmäismäärät olisi vahvistettava asetuksen (EY) N:o 396/2005 liitteessä V määritysrajan tasolle.

(10) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai jäämien Codex-enimmäismääriä (CXL-arvoja), jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(11) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(12) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(13) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(14) Sen vuoksi asetusta (EY) N:o 396/2005 olisi muutettava.

(15) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(16) Olisi sallittava kohtuullinen siirtymäaika ennen muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(17) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 28 päivää helmikuuta 2023, lukuun ottamatta metoksifenotsidia päärynöissä, persikoissa, omenoissa ja brokkolissa/parsakaalissa, propoksuuria kaikissa tuotteissa ja tiraamia kaikissa tuotteissa.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 28 päivästä helmikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1)

(3) Euroopan elintarviketurvallisuusviranomainen; Conclusion on the peer review of the pesticide risk assessment of the active substance methoxyfenozide. EFSA Journal 2017;15(9):4978.

(4) Euroopan elintarviketurvallisuusviranomainen; Focused assessment of certain existing MRLs of concern for methoxyfenozide. EFSA Journal 2020;18(12):6330.

(5) Euroopan elintarviketurvallisuusviranomainen; Reasoned opinion on the toxicological properties and maximum residue levels for propoxur. EFSA Journal 2021;19(1):6374.

(6) Euroopan elintarviketurvallisuusviranomainen; Conclusion on the peer review of the pesticide risk assessment of the active substance spinosad. EFSA Journal 2018;16(5):5252.

(7) Euroopan elintarviketurvallisuusviranomainen; Focused assessment of certain existing MRLs of concern for spinosad. EFSA Journal 2021;19(2):6404.

(8) Euroopan elintarviketurvallisuusviranomainen; Reasoned opinion on the review of the existing maximum residue levels for thiram according to Article 12 of Regulation (EC) No 396/2005. EFSA Journal 2021;19(1):6391.